ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Προαγωγή της από κοινού (μεριζόμενης) χρήσης πόρων ραδιοφάσματος στην εσωτερική αγορά /* COM/2012/0478 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Προαγωγή της από κοινού (μεριζόμενης) χρήσης πόρων ραδιοφάσματος στην εσωτερική αγορά (Κείμενο που παρουσιάζει ενδιαφέρον για τον ΕΟΧ) 1. Εισαγωγή Η Ευρωπαϊκή Ένωση βρίσκεται αντιμέτωπη με την εκθετική αύξηση της ασύρματης κίνησης δεδομένων. Η ασύρματη συνδεσιμότητα καθίσταται ολοένα σημαντικότερη στην οικονομία. Πηγές του κλάδου προβλέπουν ότι, έως το 2015, η παγκόσμια διακίνηση δεδομένων κινητής τηλεφωνίας θα αυξάνεται κατά 26% ετησίως. Θα υπάρχουν τότε 7,1 δισεκατομμύρια κινητά τηλέφωνα, πινάκια και άλλες φορητές συσκευές που μπορούν να συνδεθούν στο διαδίκτυο. Για τους πολίτες της Ευρώπης, η ασύρματη ευρυζωνική σύνδεση έχει καταστεί μέσο καθολικής παρουσίας όσον αφορά την πρόσβαση στο διαδίκτυο· οι φορείς εκμετάλλευσης κινητών δικτύων θα πρέπει να ανταποκριθούν στην αυξανόμενη ζήτηση των χρηστών. Πολλοί άλλοι τομείς της οικονομίας πέρα από τις ηλεκτρονικές επικοινωνίες αναμένεται επίσης ότι θα επωφεληθούν από τις ασύρματες καινοτομίες και τις εφαρμογές δεδομένων υψηλής ταχύτητας που μπορούν να βελτιώσουν την παραγωγικότητα και να εξασφαλίσουν βιώσιμη ανάπτυξη. Η ανταπόκριση στις αυξανόμενες ανάγκες ραδιοφάσματος για ασύρματη συνδεσιμότητα περιορίζεται από την έλλειψη ελεύθερου ραδιοφάσματος, καθώς και από την υψηλή τιμή που συνδέεται με την εκ νέου κατανομή του φάσματος σε νέες χρήσεις, από άποψη κόστους, καθυστερήσεων και της περιστασιακής ανάγκης για απενεργοποίηση κατεστημένων χρηστών. Για την κάλυψη της αυξανόμενης ζήτησης, καθοριστική σημασία έχει η αποτελεσματικότερη χρήση και η καινοτομία. Μέσα στην επόμενη δεκαετία, η τεχνολογική πρόοδος ενδέχεται να καταστήσει δυνατή την αύξηση του αριθμού των χρηστών που μοιράζονται ταυτόχρονα δικαιώματα πρόσβασης σε μια συγκεκριμένη ζώνη συχνοτήτων. Ωστόσο, τούτο πρέπει να καταστεί εφικτό εντός του ρυθμιστικού περιβάλλοντος. Η από κοινού (μεριζόμενη) χρήση του ραδιοφάσματος περιλαμβάνει διαφορετικούς χρήστες, που όλοι απολαμβάνουν το δικαίωμα να χρησιμοποιούν μια δεδομένη ζώνη συχνοτήτων σε ποικίλες και διαφορετικές σχέσεις. Ως αποτέλεσμα προκύπτουν πρόσθετοι πόροι ραδιοφάσματος και μειώνονται τα εμπόδια πρόσβασης στο ραδιοφάσμα για νέους χρήστες. Από μελέτη που διεξήχθη για λογαριασμό της Επιτροπής προκύπτει ότι η εξεύρεση πρόσθετων μεριζόμενων πόρων ραδιοφάσματος για ασύρματες ευρυζωνικές επικοινωνίες θα μπορούσε να αποφέρει σημαντικά καθαρά οικονομικά οφέλη για την ΕΕ. Με αύξηση μεταξύ 200 έως 400 MHz σε ραδιοφάσμα μεριζόμενης πρόσβασης για ασύρματη ευρυζωνική σύνδεση, από τα σενάρια που αξιολογήθηκαν στη μελέτη, μέχρι το 2020 θα έχει προκύψει για την ευρωπαϊκή οικονομία καθαρή αύξηση της αξίας ύψους εκατοντάδων δισεκατομμυρίων ευρώ[1]. Καθώς η διαχείριση του ραδιοφάσματος αποτελεί βασική προϋπόθεση για την ψηφιακή ενιαία αγορά, η πρωτοβουλία αυτή συμβάλλει επομένως άμεσα στην επίτευξη των στόχων της στρατηγικής Ευρώπη 2020 και, όταν εφαρμοστεί, θα μπορούσε να συμβάλει στην ενίσχυση της ευρωπαϊκής οικονομίας. Για πλήρη αξιοποίηση των οφελών από την κοινή χρήση ραδιοφάσματος δεν απαιτείται απλώς η κατάργηση των υφιστάμενων κανονιστικών φραγμών για την εγκατάσταση καινοτομικών τεχνολογιών ασύρματης πρόσβασης, αλλά και η ενεργή διευκόλυνση της κοινής χρήσης. Σύμφωνα με το πρόγραμμα πολιτικής για το ραδιοφάσμα (RSPP)[2], η Επιτροπή επιδιώκει, επομένως, την ευρύτερη δυνατή πολιτική στήριξη των προτεινόμενων βημάτων για την προώθηση της ανάπτυξης των ασύρματων καινοτομιών στην ΕΕ ώστε να διασφαλιστεί ότι το κατανεμημένο ραδιοφάσμα αξιοποιείται στο μέγιστο δυνατό βαθμό. Η παρούσα ανακοίνωση καθορίζει το κανονιστικό πλαίσιο, τους προωθητικούς και καταλυτικούς παράγοντες, καθώς και τις προκλήσεις για ευρύτερο μερισμό (κοινή χρήση) του ραδιοφάσματος. Στο τμήμα 5 περιγράφεται η προτεινόμενη νέα προσέγγιση για παροχή κινήτρων και ασφάλεια δικαίου όσον αφορά την κοινή χρήση του ραδιοφάσματος. Στο τμήμα 6 προτείνονται τα επόμενα βήματα για την προώθηση της κοινής χρήσης του φάσματος στην εσωτερική αγορά, σε αδειοδοτούμενες και σε χωρίς άδεια ζώνες. 2. Κανονιστικό πλαίσιο Το κανονιστικό πλαίσιο της ΕΕ για τις ηλεκτρονικές επικοινωνίες[3] έχει ως στόχο τη διευκόλυνση της πρόσβασης στο ραδιοφάσμα, με βάση το λιγότερο επαχθές σύστημα αδειοδότησης. Ευνοείται η χρήση γενικών αδειών, εκτός από τις περιπτώσεις όπου οι ειδικές άδειες είναι σαφώς απαραίτητες, π.χ. για τη διασφάλιση της προστασίας από επιβλαβείς παρεμβολές. Θεσπίζονται οι αρχές αποδοτικής χρήσης και αποτελεσματικής διαχείρισης του ραδιοφάσματος, καθώς και η ουδετερότητα ως προς τεχνολογίες και υπηρεσίες. Το RSPP επεκτείνει τις αρχές αυτές σε όλα τα σχετικά πεδία πολιτικής της ΕΕ[4]. Για να αυξηθεί η αποτελεσματικότητα και η ευελιξία, απαιτείται από τα κράτη μέλη, σε συνεργασία με την Επιτροπή, να προωθούν, κατά περίπτωση, τη συλλογική και την κοινή χρήση του ραδιοφάσματος[5]. Αντίστοιχα με το στόχο της ενωσιακής πολιτικής για έγκαιρη διάθεση επαρκούς και κατάλληλου ραδιοφάσματος ώστε να υπάρξει καλύτερη ανταπόκριση στην αυξανόμενη ζήτηση για ασύρματες ευρυζωνικές υπηρεσίες, το RSPP αποσκοπεί στον εντοπισμό, το 2015, τουλάχιστον 1200 MHz, καθώς και στη διευκόλυνση της πρόσβασης σε ραδιοφάσμα μέσω γενικών αδειών[6]. Ρητή αναφορά γίνεται σε προσεγγίσεις κοινής χρήσης του ραδιοφάσματος, π.χ. τοπικά δίκτυα ραδιοεπικοινωνιών (RLAN), σταθμοί βάσης μικρών κυψελών και πολυγωνικών δικτύων[7]. Το RSPP απαιτεί επίσης από την Επιτροπή, σε συνεργασία με τα κράτη μέλη, να αξιολογήσουν τη δυνατότητα επέκτασης της κατανομής μη αδειοδοτούμενου ραδιοφάσματος για συστήματα ασύρματης πρόσβασης[8]. Για την επίτευξη αυτών των στόχων απαιτούνται λύσεις προσαρμοσμένες στις διαφορετικές καταστάσεις αδειοδότησης. Εκτός από τις ζώνες που εξαιρούνται αδειοδότησης και τις αποκλειστικά αδειοδοτούμενες ζώνες, υπάρχουν και ζώνες όπου ορισμένοι χρήστες έχουν άδειες, δηλαδή όπου τα δικαιώματα χρήσης δεν είναι αποκλειστικά. Τέλος, η RSPP καθιερώνει μητρώο ραδιοφάσματος, μεταξύ άλλων για εντοπισμό ευκαιριών κοινής χρήσης του ραδιοφάσματος[9]. Κατά την υλοποίηση των δράσεων αυτών, η Επιτροπή εξασφαλίζει ότι γίνονται σεβαστά τα δικαιώματα που κατοχυρώνονται στον Χάρτη Θεμελιωδών Δικαιωμάτων της ΕΕ[10]. 3. Προωθητικοί και καταλυτικοί παράγοντες για την κοινή χρήση ραδιοφάσματος Η κοινή χρήση ραδιοφάσματος αναφέρεται σε περιπτώσεις κατά τις οποίες ένας αριθμός ανεξάρτητων χρηστών ή/και συσκευών επιτρέπεται, υπό ορισμένες προϋποθέσεις, να έχουν πρόσβαση στο ίδιο φάσμα συχνοτήτων. Όπως φαίνεται από τα ακόλουθα τρία παραδείγματα, οι ενδιαφερόμενοι στρέφονται ολοένα περισσότερο προς τις αναδυόμενες δυνατότητες κοινής χρήσης ώστε να ανταποκριθούν στην αυξανόμενη ζήτηση για ασύρματη συνδεσιμότητα. Για να μεγιστοποιηθούν τα οφέλη της αποδοτικής χρήσης του ραδιοφάσματος, είναι απαραίτητο να υποστηριχθεί αυτή η τάση, εξασφαλίζοντας παράλληλα ότι δεν θα υπάρξει υποβάθμιση της ποιότητας των παρεχόμενων υπηρεσιών 3.1. Ασύρματες ευρυζωνικές επικοινωνίες Τα δίκτυα Wi-Fi είναι τα πιο γνωστά παραδείγματα του πώς οι Ευρωπαίοι πολίτες και οι επιχειρήσεις μοιράζονται σήμερα το ραδιοφάσμα. Λειτουργώντας σε εναρμονισμένες ζώνες για RLAN[11], οι ασύρματες ευρυζωνικές υποδομές που βασίζονται σε τεχνολογίες Wi-Fi υποστηρίζουν ήδη σε ορισμένα κράτη μέλη οικονομικά προσιτές και εύκολα προσβάσιμες συνδέσεις στο διαδίκτυο. Αυτό τονώνει την ανάπτυξη των επιγραμμικών (διαδικτυακών) υπηρεσιών για αξιοποίηση του δυναμικού μεγέθυνσης και την ανάπτυξη νέων και καινοτομικών επιχειρηματικών λύσεων στην Ευρώπη[12]. Περισσότερη από τη μισή κίνηση του συνόλου των έξυπνων τηλεφώνων φαίνεται ότι δρομολογείται μέσω δικτύων Wi-Fi, και αυτή η νομαδική κίνηση αυξάνεται 4-6 φορές ταχύτερα από την κίνηση στις κινητές επικοινωνίες. Οι παγκόσμιες πωλήσεις εξοπλισμού με δυνατότητα Wi-Fi αναμένεται ότι έως το 2014 θα έχουν φτάσει τα 3,5 δισεκατομμύρια μονάδες[13]. Οι φορείς εκμετάλλευσης κινητών δικτύων στηρίζονται επίσης στις ίδιες, εξαιρούμενες αδειοδότησης, συχνότητες RLAN για μεταφόρτωση δεδομένων ώστε να αυξηθεί η χωρητικότητα του δικτύου, να βελτιωθεί η κάλυψη των κτηρίων και να εξοικονομηθούν δαπάνες. Οι επιχειρήσεις που διαθέτουν αποκλειστικές άδειες μπορούν επίσης να αυξήσουν την απόδοση των αντίστοιχων κινητών δικτύων τους με κοινή χρήση των συχνοτήτων σε συγκεκριμένες γεωγραφικές περιοχές. Το 2011, η ομάδα πολιτικής ραδιοφάσματος (RSPG) κατέληξε στο συμπέρασμα ότι η κοινή χρήση του ραδιοφάσματος θα μπορούσε να προαγάγει την αποδοτικότερη χρήση των πόρων, με την προϋπόθεση ότι οι συνέπειες του ανταγωνισμού θα εξεταστούν προσεκτικά και ότι θα επιτραπούν σε όλα τα κράτη μέλη οι αναγκαίες συμφωνίες κοινής χρήσης (μερισμού)[14]. Η κοινή χρήση αδειοδοτημένων ή εξαιρούμενων από αδειοδότηση συχνοτήτων ασύρματων ευρυζωνικών επικοινωνιών παρέχει τη δυνατότητα εξοικονόμησης κόστους για τους φορείς εκμετάλλευσης κινητών δικτύων, οικονομικά προσιτή σύνδεση στο διαδίκτυο και δυνατότητες κοινής χρήσης των υποδομών. 3.2. Η ασύρματα διασυνδεμένη κοινωνία Αυξανόμενες ανάγκες ασύρματης συνδετικότητας δεν προκύπτουν μόνο από τις ασύρματες ευρυζωνικές υπηρεσίες, αλλά και από εφαρμογές, π.χ. έξυπνων μετρητών/δικτύων ή επικοινωνιών μηχανής-προς-μηχανή (M2M). Επί του παρόντος, περίπου το 80% των νέων ασύρματων τεχνολογιών που καλύπτονται από το Ευρωπαϊκό Ινστιτούτο Τηλεπικοινωνιακών Προτύπων (ETSI), έχουν αναπτυχθεί για να λειτουργούν σε ελεύθερες κοινές ζώνες, για τις οποίες δεν απαιτείται άδεια[15]. Οι καινοτομίες αυτές παρέχουν οφέλη με διάφορους τρόπους, για παράδειγμα μέσω των εφαρμογών οικιακού αυτοματισμού που βασίζονται σε ασύρματους αισθητήρες και μπορούν να αυξήσουν την αειφορία στην καθημερινή ζωή των πολιτών της ΕΕ – π.χ. σβήνοντας τα φώτα, όταν δεν είμαστε στο σπίτι ή ρυθμίζοντας τα συστήματα κλιματισμού ανάλογα με τη θερμοκρασία. Η Ευρωπαϊκή Διάσκεψη Ταχυδρομικών και Τηλεπικοινωνιακών Οργανισμών (CEPT) διαπίστωσε πρόσφατα ότι, π.χ. μόνο στην εναρμονισμένη και εξαιρούμενη αδειοδότησης ζώνη των 863-870 MHz πωλούνται ετησίως στην Ευρώπη τουλάχιστον 40 εκατομμύρια ασύρματες συσκευές (συμπεριλαμβάνονται τηλεχειριστήρια, συναγερμοί και αισθητήρες)[16]. Αυτές οι αποκαλούμενες συσκευές μικρής εμβέλειας (SRD)[17] συμβάλουν επίσης στην απόδοση των επιχειρήσεων χάρη στη μείωση του κόστους και την αύξηση της παραγωγικότητας, για παράδειγμα με συστήματα RFID στην εφοδιαστική και σε εφαρμογές λιανικής. Όλες αυτές οι εφαρμογές του διαδικτύου των πραγμάτων (IoT) λειτουργούν σε εναρμονισμένες ζώνες για τις οποίες δεν απαιτείται άδεια. Η αξία των ζωνών αυτών είναι σημαντική, επειδή είναι ελεύθερα προσβάσιμες από οποιαδήποτε συσκευή που συμμορφώνεται με τους σχετικούς κανόνες πρόσβασης στο ραδιοφάσμα για την αποφυγή παρεμβολών, χωρίς την υποχρέωση έκδοσης άδειας χρήσης ραδιοφάσματος. Ωστόσο, οι ΜΜΕ και οι φορείς καινοτομίας, για τους οποίους η εν λόγω πρόσβαση είναι ιδιαίτερα σημαντική, πρέπει επίσης να εξασφαλίσουν ότι οι τεχνολογίες τους θα μπορούν να ανταποκριθούν στο ενδεχόμενο παρεμβολών σε κοινές ζώνες, όπου τα δικαιώματα προστασίας δεν εξασφαλίζονται από εθνική ρυθμιστική αρχή (ΕΡΑ). Οι ασύρματες καινοτομίες δεν είναι επομένως απλώς καταλύτες για την κοινή χρήση του ραδιοφάσματος, αλλά καθίστανται και παράγοντες αύξησης της κοινής χρήσης, όπως αποδεικνύεται από τις εμφανιζόμενες ρυθμίσεις μερισμού (κοινής χρήσης)[18]. Η τάση προς τη διασυνδεμένη κοινωνία αποδεικνύει την ιδιαίτερη αξία που έχουν τα χαμηλά εμπόδια πρόσβασης στο ραδιοφάσμα σε εξαιρούμενες αδειοδότησης μεριζόμενες ζώνες ως γόνιμο έδαφος για την ασύρματη καινοτομία που τονώνει την ανάπτυξη και εξάπλωση περισσότερο ανθεκτικών ασύρματων τεχνολογιών. 3.3. Έρευνα και καινοτομικές τεχνολογίες Η πλήρης αξιοποίηση των οφελών από την κοινή χρήση του ραδιοφάσματος απαιτεί εξειδικευμένη ερευνητική δραστηριότητα στη δυναμική πρόσβαση στο φάσμα, όπως υποστηρίζεται από το 7ο Πρόγραμμα Πλαίσιο (7ο ΠΠ), με έργα σχετικά με τεχνολογίες που προωθούν τα ευφυή ραδιοσυστήματα, τη δυναμική από κοινού χρήση του ραδιοφάσματος και τη συνάθροιση ραδιοφάσματος[19]. Από την αρχή του 7ου ΠΠ, περίπου 50 εκατ. ευρώ έχουν επενδυθεί σε κάθε διετές πρόγραμμα εργασίας για έρευνα που σχετίζεται με το ραδιοφάσμα. Χάρη στα έργα αυτά έχει επιτευχθεί σταδιακή πρόοδος. Ο δυναμικός μερισμός του ραδιοφάσματος έχει ήδη περιληφθεί στα ισχύοντα πρότυπα για RLAN, στα 5 GHz, για να καταστεί δυνατή η κοινή χρήση με ραντάρ. Οι τεχνολογίες των ευφυών ραδιοσυστημάτων προσφέρουν υπηρεσίες σε συνύπαρξη με τους τηλεοπτικούς πομπούς, τη κύρια υπηρεσία στη ζώνη των UHF, με χρήση πληροφοριών γεωγραφικού εντοπισμού για τη διαπίστωση μη χρησιμοποιούμενου ραδιοφάσματος εντός και μεταξύ των ραδιοτηλεοπτικών ζωνών συχνοτήτων (τα λεγόμενα «λευκά διαστήματα»). Από τις δοκιμές στη Γερμανία, τη Σλοβακία και το Ηνωμένο Βασίλειο προκύπτει ότι η προσέγγιση αυτή πλησιάζει το στάδιο της πρακτικής εφαρμογής. Η Επιτροπή στηρίζει αυτή την τάση με την έκδοση εντολής τυποποίησης για εναρμόνιση της πρόσβασης σε πληροφορίες εντοπισμού θέσης για αυτές τις τεχνολογίες, μέσω βάσεων δεδομένων γεωγραφικού εντοπισμού[20]. Για να καταστεί δυνατή η ανάπτυξη και χρήση των τεχνολογιών αυτών στην Ευρώπη, στην εντολή προσδιορίζονται πεδία όπου απαιτούνται πρότυπα για προώθηση της συμμόρφωσης με την κοινοτική και εθνική νομοθεσία σχετικά με τη διάθεση στην αγορά και τη χρήση εξοπλισμού ραδιοεπικοινωνιών, ιδίως με την οδηγία Ρ & TTE[21]. Εστιάζοντας στη δημιουργία οικονομιών κλίμακας για περιπτώσεις πρώτης υλοποίησης, η σημασία της χρήσης «λευκών διαστημάτων» δεν περιορίζεται σε μια συγκεκριμένη ζώνη. Μπορούν να γίνουν περισσότερα για την αξιοποίηση τεχνολογιών ευφυών ραδιοσυστημάτων, για παράδειγμα μέσω ανίχνευσης άλλων χρηστών του ραδιοφάσματος. Σε εξέλιξη είναι επίσης έρευνα για τη δημιουργία δικτύων αυτο-οργάνωσης που θα στοχεύουν στην ελαχιστοποίηση των αμοιβαίων παρεμβολών μεταξύ σταθμών βάσης μικρών κυψελών σε μελλοντικές γενιές των ασύρματων ευρυζωνικών τεχνολογιών. Η έρευνα κατέστησε δυνατό το άνοιγμα της πρόσβασης στο ραδιοφάσμα σε κοινή (μεριζόμενη) βάση, με παράλληλη εξασφάλιση της προστασίας των πρωτευουσών υπηρεσιών. Οι τεχνολογίες ευφυών ραδιοσυστημάτων αναπτύσσονται σήμερα με την υποστήριξη εντολών για εκπόνηση εναρμονισμένων προτύπων και δοκιμών σε ευρωπαϊκά ερευνητικά έργα. Περαιτέρω πρόοδος μπορεί να αναμένεται στο πεδίο της ανίχνευσης και χρήσης σταθμών βάσης μικρών κυψελών. 4. Προκλήσεις στην πορεία για ευρύτερη κοινή χρήση ραδιοφάσματος Όπως τεκμηριώνεται στα παραδείγματα της προηγούμενης ενότητας, το ραδιοφάσμα είναι εξαιρετικά πολύτιμος και πεπερασμένος φυσικός πόρος που μπορεί να χρησιμοποιηθεί εκ νέου πιο αποτελεσματικά χάρη στις προόδους της τεχνολογίας. Το 2011, η RSPG σημείωσε την υψηλή ζήτηση για κοινή χρήση και διαπίστωσε ότι «υπάρχει ανάγκη για περαιτέρω πρόοδο προς κατάλληλους κανονιστικούς μηχανισμούς όσον αφορά την κοινή χρήση του ραδιοφάσματος»[22]. Η βασική πρόκληση για τις ΕΡΑ είναι να βρεθούν κατάλληλοι τρόποι για την αδειοδότηση μεριζόμενης πρόσβασης σε ραδιοφάσμα σε μια ζώνη συχνοτήτων, δηλαδή να μπορούν δύο ή περισσότεροι χρήστες να χρησιμοποιούν το ίδιο φάσμα συχνοτήτων, σύμφωνα με ορισμένη συμφωνία κοινής χρήσης (μερισμού). Μέχρι σήμερα, οι χρήστες που μοιράζονται ζώνες χωρίς υποχρέωση άδειας, όπως οι SRD, δεν έχουν κανένα δικαίωμα προστασίας από βλαβερές παρεμβολές, ενώ οι χρήστες που μοιράζονται συχνότητες με βάση τις ατομικές άδειες μπορούν να επωφεληθούν από τις εν προκειμένω ρυθμιστικές εγγυήσεις. Για να επιτευχθεί περαιτέρω πρόοδος, πρέπει οι ΕΡΑ να εγκύψουν στα ακόλουθα προβλήματα. 4.1. Διαχείριση των επιβλαβών παρεμβολών για εξάλειψη της αβεβαιότητας Η εξασφάλιση της συνύπαρξης διαφορετικών εφαρμογών στο ίδιο εύρος συχνοτήτων είναι απαραίτητη για την αξιοποίηση των ευκαιριών μερισμού. Οι εφαρμογές δεν πρέπει να παρεμβάλλονται μεταξύ τους σε βαθμό σοβαρής υποβάθμισης των λειτουργιών τους. Πρέπει μεταξύ των χρηστών να καθοριστούν αποδεκτά επίπεδα παρεμβολών και κατάλληλες στρατηγικές μετριασμού ή να διατυπωθούν σε κανονιστικούς όρους για την μεριζόμενη πρόσβαση σε μια ζώνη. Ο περιορισμός των παρεμβολών μπορεί να επιτευχθεί μέσω αξιόπιστων ρυθμίσεων μερισμού που θα βασίζονται σε σαφείς, αποτελεσματικούς κανόνες και προϋποθέσεις μερισμού σε μια ζώνη, δημιουργώντας ασφάλεια για κατεστημένους αλλά και για δυνητικούς χρήστες. Επιπλέον, είναι σημαντική η ύπαρξη διαφανών παραδοχών σε αρχικές μελέτες συμβατότητας, καθώς και σαφών δικαιωμάτων προστασίας για πρωτεύοντες χρήστες, συμπεριλαμβανομένης της επιβολής συμφωνημένων επιπέδων περιορισμού των παρεμβολών, ώστε να αυξηθεί η προβλεψιμότητα και η αμοιβαία αποδοχή των ρυθμίσεων μερισμού. 4.2. Θέσπιση επαρκών κινήτρων και διασφαλίσεων για όλα τα ενδιαφερόμενα μέρη Η εξισορρόπηση των επιπτώσεων στους κατεστημένους και οι περιορισμοί χρήσης για κάθε επιπλέον χρήστη συνιστούν πρόκληση. Ενώ οι κατεστημένοι φορείς πρέπει να βεβαιωθούν ότι οι επιπλέον χρήστες θα συμμορφώνονται με τους κανόνες κοινής χρήσης, ενδέχεται επίσης να υπάρξει κόστος για τον κατεστημένο φορέα όσον αφορά την εξασφάλιση καλής ποιότητας των παρεχόμενων υπηρεσιών για νέους χρήστες, π.χ. τεχνολογίες μετριασμού ή πιο ανθεκτικοί δέκτες. Η κοινή χρήση πρέπει να προσφέρει πλεονεκτήματα σε όλους τους χρήστες. Οι κατεστημένοι χρήστες, οι οποίοι είτε υπόκεινται στην τιμολόγηση του ραδιοφάσματος είτε πρέπει να εφαρμόσουν βελτιωμένες τεχνολογίες που θα επιτρέψουν σε επιπλέον χρήστες να έχουν πρόσβαση υπό ελκυστικές ρυθμίσεις μερισμού του κόστους, ενδέχεται να απαιτήσουν οικονομική αποζημίωση. Θα είναι επίσης αναγκαίο να διασφαλιστεί ότι οι ρυθμίσεις κοινής χρήσης μεταξύ χρηστών δεν επηρεάζουν αρνητικά τον ανταγωνισμό (σύμφωνα με τις διατάξεις της Συνθήκης[23]), και ότι θα λάβουν υπόψη τον αντίκτυπο των δυνατοτήτων κοινής χρήσης στο σχεδιασμό των μελλοντικών διαδικασιών εκχώρησης ραδιοφάσματος στα κράτη μέλη. 4.3. Χωρητικότητα σε ζώνες εξαιρούμενες αδειοδότησης Δεδομένου ότι οι χρήστες σε ζώνες εξαιρούμενες αδειοδότησης δεν επωφελούνται από οποιαδήποτε ρυθμιστική προστασία όσον αφορά τη συμφόρηση, δεν είναι σαφές αν οι υφιστάμενες ζώνες κοινής χρήσης έχουν αρκετή χωρητικότητα - π.χ. μπορούν οι ισχύουσες ζώνες RLAN να δεχθούν την αύξηση, τόσο της ιδιωτικής ευρυζωνικής πρόσβασης όσο και τη μετάθεση της κίνησης στα κινητά δεδομένα; Για αντικειμενικές προβλέψεις της συμφόρησης και βελτίωση της αξιοπιστίας των ρυθμίσεων μερισμού στις ζώνες αυτές για όλους τους χρήστες, οι ΕΡΑ θα μπορούσαν να επωφεληθούν από την παρακολούθηση της χρήσης. Μια νέα γενιά εξοπλισμού RLAN (γνωστού ως 802.11ac), που αναμένεται στην αγορά έως το τέλος του 2012, θα μπορούσε να προσεγγίσει τις ταχύτητες των χρηστών των σταθερών δικτύων. Ενώ θα εξαρτώνται από το υφιστάμενο φάσμα RLAN στα 5 GHz, για τις εξελίξεις αυτές θα απαιτηθούν κανάλια πολύ μεγάλου εύρους συχνοτήτων, περιορισμένα σήμερα σε αριθμό. Λαμβάνοντας υπόψη τα τρέχοντα μοντέλα χρήσης Wi-Fi, συμπεριλαμβανομένης και αυτής των φορέων εκμετάλλευσης κινητών υπηρεσιών για μετάθεση δεδομένων, πρέπει επίσης να εξεταστεί εάν επιπλέον ραδιοφάσμα εξαιρούμενο αδειοδότησης, «σταθερής ασύρματης πρόσβασης» πρέπει να αναγνωριστεί ως μέρος της αναζήτησης για ευρυζωνικό ραδιοφάσμα ή ως συμπληρωματικός κοινός πόρος. Για την προώθηση ευρύτερης χρήσης του ραδιοφάσματος απαιτείται: - Αποδοχή αμοιβαίας ευθύνης των χρηστών σε αποδεκτά όρια παρεμβολών και κατάλληλες στρατηγικές μετριασμού· - Παροχή ασφάλειας δικαίου σχετικά με τους ισχύοντες κανόνες και προϋποθέσεις, διαδικασίες επιβολής καθώς και διαφάνεια σχετικά με τις παραδοχές συμβατότητας και την προστασία των δικαιωμάτων· - Παροχή κινήτρων για επενδύσεις σε βελτιωμένες τεχνολογίες προς όφελος κατεστημένων και επιπλέον χρηστών, με παράλληλη διασφάλιση και ενίσχυση του ανταγωνισμού· - Καθορισμός ευρέων καναλιών συχνοτήτων για την ανάπτυξη RLAN, καθώς και προβλέψεις συμφόρησης προς αύξηση της προβλεψιμότητας και της αξιοπιστίας των σημαντικότερων ζωνών κοινής χρήσης· - Διασφάλιση ότι κάθε μετάβαση από αποκλειστικά δικαιώματα χρήσης σε από κοινού χρήση ενισχύει τον ανταγωνισμό εκ μέρους άλλων χρηστών και κυρίως δεν δημιουργεί αδικαιολόγητα ανταγωνιστικά πλεονεκτήματα για σημερινούς ή μελλοντικούς δικαιούχους. 5. Προς ένα κοινό πλαίσιο για μεριζόμενη πρόσβαση σε ραδιοφάσμα στην Ευρώπη Στον βαθμό που οι αναδυόμενες ασύρματες τεχνολογίες είναι όλο και περισσότερο σε θέση να συνεργάζονται «έξυπνα» μεταξύ τους για να αποφεύγονται εκατέρωθεν παρεμβολές, οι ΕΡΑ χρειάζονται κατάλληλα μέσα για την υλοποίηση κατάλληλων ρυθμίσεων κοινής χρήσης (μερισμού) και για την προώθηση της κοινής χρήσης πόρων του ραδιοφάσματος. Η Επιτροπή προτείνει συνεπώς να αναπτυχθούν δύο επιπλέον εργαλεία για παροχή περισσότερων ευκαιριών πρόσβασης σε ραδιοφάσμα για τις καινοτομικές τεχνολογίες και να δημιουργηθούν κίνητρα για μεγαλύτερη και αποδοτικότερη χρήση των υπαρχόντων πόρων του ραδιοφάσματος: (1) Ενωσιακής κλίμακας προσέγγιση για τον εντοπισμό επωφελών δυνατοτήτων κοινής χρήσης εναρμονισμένων ή μη εναρμονισμένων ζωνών, και (2) Δικαιώματα πρόσβασης σε μεριζόμενο ραδιοφάσμα ως ρυθμιστικά εργαλεία για την έγκριση αδειοδοτούμενων δυνατοτήτων κοινής χρήσης με εγγυημένα επίπεδα προστασίας κατά των παρεμβολών. 5.1. Εντοπισμός επωφελών δυνατοτήτων κοινής χρήσης Στην εσωτερική αγορά μπορούν να εντοπιστούν επωφελείς δυνατότητες μερισμού (από κοινού χρήσης) (BSO), τόσο σε αδειοδοτούμενες όσο και σε ζώνες συχνοτήτων όπου δεν απαιτείται άδεια, εφόσον το συνδυασμένο καθαρό κοινωνικο-οικονομικό όφελος από την κοινή χρήση πολλαπλών εφαρμογών σε μια ζώνη είναι μεγαλύτερο από το καθαρό κοινωνικο-οικονομικό όφελος μιας ενιαίας εφαρμογής, λαμβάνοντας υπόψη τις πρόσθετες δαπάνες που προκύπτουν από την κοινή χρήση[24]. Για τον εντοπισμό BSO σε μια συγκεκριμένη ζώνη απαιτεί διαφάνεια σχετικά με το καθεστώς κοινής χρήσης που θα ισχύει, ιδίως (i) τους όρους κοινής χρήσης, δηλ. τις τεχνικές παραμέτρους που ορίζονται από την ΕΡΑ που καθορίζουν την ιεραρχία πρόσβασης σε μια ζώνη κοινής χρήσης[25]· και (ii) τους κανόνες κοινής χρήσης, δηλ. τις διατάξεις κοινής χρήσης που καθιστούν δυνατό το μερισμό, κανόνες οι οποίοι είτε εκδίδονται από ΕΡΑ είτε ορίζονται από τους χρήστες βάσει προτύπων, κοινών πρωτοκόλλων ή συμφωνιών κοινής χρήσης που συμμορφώνονται με το δίκαιο του ανταγωνισμού[26]. Προκειμένου να ενισχυθεί η ασύρματη καινοτομία και να τονωθεί ο εντοπισμός BSO, οι ενδιαφερόμενοι πρέπει να έχουν τη δυνατότητα να αιτούνται από τη σχετική ΕΡΑ, βάσει διαφανούς διαδικασίας, το δικαίωμα χρήσης ζωνών ραδιοφάσματος σε βάση κοινής χρήσης. Κάθε τέτοιος υποψήφιος BSO θα πρέπει να αποδείξει την ικανότητά του να μοιραστεί μια ζώνη χωρίς να προσβάλει το δικαίωμα του κατεστημένου φορέα να χρησιμοποιεί τις συχνότητες. Για μεγιστοποίηση των οικονομιών κλίμακας της εσωτερικής αγοράς με σκοπό τη δημιουργία επενδυτικών κινήτρων, η ΕΕ πρέπει να καθορίσει μια διαδικασία για τον εντοπισμό BSO προκειμένου να εξασφαλιστεί συνεκτική και συνεπής εφαρμογή σε όλα τα κράτη μέλη όταν έχουν να αντιμετωπίσουν μεμονωμένες περιπτώσεις. Εφαρμοζόμενη σε εναρμονισμένες ή μη εναρμονισμένες ζώνες, μια τέτοια διαδικασία θα μπορούσε να περιλαμβάνει τα ακόλουθα βασικά στοιχεία: · Εναρμονισμένο χρονοδιάγραμμα, · Ευκαιρία για διαπραγμάτευση μεταξύ του αιτούντος και του κατεστημένου φορέα, στην οποία η ΕΡΑ θα ενεργεί ως μεσολαβητής, προς διευκρίνιση των όρων των BSO, συμπεριλαμβανομένων (i) των μέσων για να αποτραπεί υποβάθμιση της ποιότητας των παρεχόμενων υπηρεσιών και (ii) της κατανομής του κόστους κοινής χρήσης (αν υπάρχει), · Στην εξέταση των κοινωνικο-οικονομικών οφελών πρέπει, μεταξύ άλλων, να ληφθούν υπόψη (i) οι όροι υπό τους οποίους έγιναν οι υπάρχουσες αναθέσεις, συμπεριλαμβανομένων των δαπανών, και (ii) οι θεμιτές προσδοκίες των κατεστημένων κατόχων δικαιωμάτων καθώς και των αιτούντων BSO. Σχετικές είναι επίσης και (iii) οι δυναμικές επιδράσεις που θα μπορούσαν να έχουν οι BSO στον ανταγωνισμό, καθώς και στα επενδυτικά κίνητρα των κατεστημένων φορέων και των πιθανών νεοεισερχόμενων αντίστοιχα, στο πλαίσιο της σύγκλισης των τεχνολογιών, · Τα μέσα ώστε η ΕΡΑ να εγκρίνει τις BSO και να εξασφαλιστεί μεγαλύτερη κοινή χρήση ραδιοφάσματος προκειμένου να επιτευχθεί η πλέον αποδοτική χρήση του ραδιοφάσματος, σύμφωνα με την ισχύουσα ενωσιακή και εθνική νομοθεσία. Κατά περίπτωση, και λαμβάνοντας υπόψη τα υφιστάμενα δικαιώματα, αυτό θα μπορούσε να περιλαμβάνει τη δυνατότητα εφαρμογής μέτρων όπως τα τέλη κινήτρων στο επίπεδο του προσδιορισμένου κοινωνικο-οικονομικού κόστους ευκαιρίας, · Η παροχή πληροφοριών σε επίπεδο ΕΕ σχετικά με τις εφαρμογές BSO και με την έκβαση των σχετικών εθνικών διαδικασιών, καθώς και η δυνατότητα αξιολόγησης BSO στο πλαίσιο της απογραφής του ραδιοφάσματος και ο εντοπισμός BSO κατάλληλων για εφαρμογή σε ολόκληρη την εσωτερική αγορά. Στον βαθμό που οι τεχνολογικές εξελίξεις επιτρέπουν επωφελέστερες δυνατότητες κοινής χρήσης (BSO) στην εσωτερική αγορά, είναι απαραίτητο να προωθηθούν οι επενδύσεις και να ενθαρρυνθούν οι χρήστες του ραδιοφάσματος για καλύτερη χρήση των οικείων πόρων ραδιοφάσματος καθορίζοντας, σε στενή συνεργασία με τα κράτη μέλη, μια διαδικασία και βασικά κριτήρια σε ενωσιακό επίπεδο για τον εντοπισμό BSO (π.χ. υπό μορφή σύστασης). 5.2. Αδειοδότηση μεριζόμενης πρόσβασης σε ραδιοφάσμα Μόλις εντοπιστεί και εγκριθεί μια BSO σε συγκεκριμένη ζώνη, μπορεί να προκύψει μέρισμα κοινής χρήσης πρόσθετων μεριζόμενων πόρων του ραδιοφάσματος, εφόσον οι ΕΡΑ διαθέτουν τα κατάλληλα εργαλεία για αδειοδότηση της πρόσβασης σε ραδιοφάσμα κοινής χρήσης. Οι αδειοδοτήσεις αυτές πρέπει να χορηγούνται σύμφωνα με την ισχύουσα ενωσιακή και εθνική νομοθεσία, ιδίως τα άρθρα 3, 5, 6, 7, 13 και 14 της οδηγίας για την αδειοδότηση[27] και λαμβάνοντας υπόψη τα υφιστάμενα δικαιώματα του κατεστημένου φορέα. Για να διευκολυνθεί ο εντοπισμός BSO με βάση αγοραία κίνητρα, οι συμβάσεις από κοινού χρήσης (μερισμού) ραδιοφάσματος θα μπορούσαν να χρησιμεύσουν ως νομικά δεσμευτικές συμφωνίες που παρέχουν στους κατεστημένους φορείς και στους αιτούντες BSO τη δυνατότητα να καθορίζουν τα αντίστοιχα δικαιώματα και τις υποχρεώσεις τους, δηλ. τεχνολογίες κοινής χρήσης ή/και κόστος. Για τη διευκόλυνση των συμβάσεων αυτών, θα μπορούσε να ανατεθεί στις ΕΡΑ να ενεργούν ως αμερόληπτοι τεχνικοί σύμβουλοι για την καταγραφή των όρων των συμφωνιών αυτών. Οι συμβάσεις θα μπορούσαν να είναι απαραίτητες για τροποποίηση των υφιστάμενων δικαιωμάτων χρήσης σε εθνικό επίπεδο, σε συμφωνία με τον κατεστημένο φορέα. Οι κατεστημένοι κάτοχοι δικαιωμάτων θα μπορούσαν να επωφεληθούν από την αμοιβαία διαβεβαίωση μιας ενδεδειγμένης σύμβασης κοινής χρήσης, προτείνοντας BSO, π.χ. δημόσιοι φορείς θα μπορούσαν να προσφέρουν πρόσβαση σε χωρητικότητα ραδιοφάσματος για εμπορικούς φορείς εκμετάλλευσης ως αντάλλαγμα της συγχρηματοδότησης δικτυακών υποδομών για ευρυζωνικές εφαρμογές πολιτικής προστασίας και αρωγής σε περιπτώσεις καταστροφών (PPDR). Εάν οι φορείς καινοτομίας μπορούν να συγκρίνουν ευκαιρίες κοινής χρήσης στο πλαίσιο μιας ανταγωνιστικής εσωτερικής αγοράς, τα οικονομικά κίνητρα θα ενθαρρύνουν τις προτάσεις για συμβάσεις κοινής χρήσης που βασίζεται σε καινοτομικές τεχνολογίες και θα προωθήσουν τη συνύπαρξη των τεχνολογικών προτύπων. Επιπλέον, η δυνατότητα των χρηστών να διαπραγματεύονται ικανοποιητικό βαθμό προστασίας έναντι βλαβερών παρεμβολών και να συνάπτουν συμβάσεις μερισμού θα μπορούσε να καταστήσει δυνατή την εξεύρεση BSO με βάση την πραγματική χρήση ραδιοφάσματος. Θα επρόκειτο για βελτίωση σε σχέση με παραδοσιακές τεχνικές μελέτες συμβατότητας που βασίζονται σε στατιστικά μοντέλα κοινής χρήσης του ραδιοφάσματος. Προκειμένου να παρασχεθούν στα συμβαλλόμενα μέρη ρυθμιστικές εγγυήσεις για αιτιολόγηση των απαραίτητων επενδύσεων, οι ΕΡΑ πρέπει να είναι σε θέση να χορηγούν δικαιώματα από κοινού πρόσβασης σε (μεριζόμενο) ραδιοφάσμα (SSAR) με βάση συμβάσεις κοινής χρήσης που είναι νομικά δεσμευτικές για όλους τους χρήστες ενός συγκεκριμένου εύρους συχνοτήτων. Τα SSAR θα μπορούσαν επομένως να αποβούν για τις ΕΡΑ πρόσθετο εργαλείο για την αδειοδότηση μεριζόμενης πρόσβασης στο ραδιοφάσμα σε ζώνες όπου η BSO έχει προσδιοριστεί και εγκριθεί, για παράδειγμα, με ατομικές άδειες για τους πρόσθετους χρήστες. Η RSPG πρόσφατα τόνισε ότι η μέθοδος της άδειας μεριζόμενης πρόσβασης (LSA) αυτή θα προσφέρει σε επιπλέον χρήστες δικαιώματα πρόσβασης στο ραδιοφάσμα και εγγυημένη ποιότητα παρεχόμενων υπηρεσιών. Κατέληξε στο συμπέρασμα ότι αυτό θα επέτρεπε «στους κατεστημένους φορείς να συνεχίσουν να χρησιμοποιούν το ραδιοφάσμα, ενώ παράλληλα θα παρέχουν χωρητικότητα ραδιοφάσματος σε άλλους χρήστες»[28]. Οι συμβάσεις από κοινού χρήσης (μερισμού) ραδιοφάσματος παρέχουν στους χρήστες ασφάλεια δικαίου, ενώ παράλληλα δημιουργούν κίνητρα βασισμένα στην αγορά, συμπεριλαμβανομένης χρηματικής αποζημίωσης, για τον εντοπισμό περισσότερων BSO στην εσωτερική αγορά, εφόσον οι ΕΡΑ χορηγούν δικαιώματα πρόσβασης σε μεριζόμενο ραδιοφάσμα σε άλλους χρήστες μιας ζώνης συχνοτήτων. 6. Τα επόμενα βήματα Για να προωθηθεί η ανάπτυξη των ασύρματων καινοτομιών στην ΕΕ, είναι απαραίτητη η συνεχής βελτίωση των ευκαιριών για εναρμονισμένη πρόσβαση σε ραδιοφάσμα, τόσο σε ζώνες εξαιρούμενες αδειοδότησης, όσο και σε ζώνες αδειοδοτούμενου ραδιοφάσματος, καθώς και η δημιουργία νέων εργαλείων για περισσότερη κοινή χρήση των πόρων του ραδιοφάσματος στην εσωτερική αγορά. Η Επιτροπή προτείνει συνεπώς να ληφθούν τα ακόλουθα μέτρα: (1) Εντοπισμός BSO σε αδειοδοτούμενες και σε ζώνες συχνοτήτων εξαιρούμενες αδειοδότησης: · Ανάπτυξη, σε συνεργασία με τα κράτη μέλη, συνεκτικής και συνεπούς διεργασίας για τον εντοπισμό BSO, καθώς και εκπόνηση των κριτηρίων για την αξιολόγηση των αιτήσεων BSO που υποβάλλονται σε εθνικό επίπεδο, σύμφωνα με την ισχύουσα ενωσιακή και εθνική νομοθεσία και λαμβάνοντας υπόψη τα βασικά στοιχεία που αναφέρονται στην παράγραφο 5.1, · Χρήση δεδομένων που συλλέγονται μέσω της απογραφής της RSPP, · Ενεργοποίηση της ανάπτυξης και εγκατάστασης των συσκευών λευκών διαστημάτων βάσει εναρμονισμένων προτύπων για βάσεις δεδομένων γεωγραφικού εντοπισμού, που θα καταρτιστεί σε ανταπόκριση στην επόμενη εντολή της Επιτροπής. Το κάτω μέρος της ζώνης UHF (ιδίως 470-698 MHz) αναμένεται να παράσχει μια πρωτοπόρο ευκαιρία για κοινή χρήση, ανοίγοντας το δρόμο για τη χρήση της μεθόδου αυτής και σε άλλες ζώνες. (2) Εξέταση του ενδεχομένου διάθεσης επαρκούς ελεύθερου ραδιοφάσματος, εναρμονισμένου σε επίπεδο ΕΕ, για ασύρματες καινοτομίες: · Διασφάλιση προβλέψιμων και αξιόπιστων συμφωνιών κοινής χρήσης σε ζώνες SRD, με παράλληλη εφαρμογή των αρχών της ουδετερότητας τεχνολογίας και υπηρεσιών, μέσω της συνεχούς επικαιροποίησης της απόφασης 2006/771/ΕΚ, · Μελέτη και μέτρηση της σημερινής χωρητικότητας και της δυνητικής συμφόρησης των ζωνών των 2,4 και 5 GHz για μεταφόρτωση δεδομένων, · Ανάλογα με το αποτέλεσμα των τεχνικών μελετών κοινής χρήσης και του αντίκτυπου στην αγορά, εξέταση του ενδεχομένου καθορισμού πρόσθετου εναρμονισμένου ραδιοφάσματος χωρίς υποχρέωση άδειας για υπηρεσίες RLAN (Wi-Fi) στα 5 GHz, μέσω αναθεώρησης της απόφασης 2005/513/ΕΚ, (3) Σε συνεργασία με τα κράτη μέλη, καθορισμός κοινής πορείας για περισσότερες δυνατότητες κοινής χρήσης, με βάση συμβατικές συμφωνίες μεταξύ των χρηστών: · Σύσταση για κοινό μορφότυπο για SSAR, κοινή ορολογία καταγραφής των όρων κοινής χρήσης και ανταλλαγή κανόνων και βέλτιστης πρακτικής σε άδειες κοινής χρήσης για διευκόλυνση των συμβάσεων, συμπεριλαμβανομένων των πτυχών του ανταγωνισμού, · Διοργάνωση δημόσιας διαβούλευσης για τον προσδιορισμό των αναγκών των χρηστών και της βέλτιστης πρακτικής για συμβάσεις κοινής χρήσης, καθώς και πιθανών αναγκών τυποποίησης προς υποστήριξη της αφομοίωσης καινοτομικών λύσεων, · Εκπόνηση κατευθυντήριων γραμμών για διασφάλιση αποδοτικής χρήσης του ραδιοφάσματος και ενίσχυση του ανταγωνισμού με βάση συμβάσεις κοινής χρήσης μεταξύ των καταναλωτών που δραστηριοποιούνται στις αγορές. [1] Βλ: Perspectives on the value of shared spectrum access, SCF Associates, Φεβρουάριος 2012 (SCF 2012). [2] Απόφαση 243/2012/EΕ, της 14ης Mαρτίου 2012, ΕΕ L 81 της 21.3.2012, σ. 7, άρθ. 4.1. [3] Οδηγία 2009/140/EΚ, ΕΕ L 337 της 18.12.2009, σ. 37, και άρθ. 5 παράγραφος 1 και 5 παράγραφος 2 5η παρ. της οδηγίας 2002/20/EΚ, ΕΕ L 108 της 24.4.2002, σ. 21, όπως τροποποιήθηκε το 2009. [4] RSPP άρθ. 2 και 3. [5] RSPP άρθ. 4 παράγραφος 1. [6] RSPP άρθ. 3 στοιχεία β) και ζ). [7] Σε κυψελοειδή δίκτυα (π.χ. UMTS, LTE ή WiMAX) χρησιμοποιούνται οι λεγόμενες πικο- ή φεμτοκυψέλες για τηλεφόρτωση δεδομένων, εντός ή εκτός αδειοδοτημένων συχνοτήτων, RSPP άρθ. 6 παράγραφος 10. [8] RSPP άρθ. 6 παράγραφος 7. [9] RSPP άρθ.. 9 παράγραφος 1 στοιχείο β). [10] Ανακοίνωση της Επιτροπής «Στρατηγική για την αποτελεσματική εφαρμογή του Χάρτη των Θεμελιωδών Δικαιωμάτων από την Ευρωπαϊκή Ένωση» COM(2010) 573. [11] Οι ζώνες των 2.400-2.483,5 MHz, των 5.150-5.350 MHz, και των 5.470-5.725 MHz. [12] Ανακοίνωση της Επιτροπής «Ένα συνεκτικό πλαίσιο για την ενίσχυση της εμπιστοσύνης στην ενιαία ψηφιακή αγορά ηλεκτρονικού εμπορίου και διαδικτυακών υπηρεσιών», COM(2011) 942. [13] SCF 2012. [14] RSPG11-374. [15] SCF 2012. [16] Σχέδιο της έκθεσης ECC 182. [17] Απόφαση 2006/771/EΚ. [18] π.χ. στις ζώνες των 870-876 MHz και των 915-921 MHz. [19] π.χ. SAPHYRE, CogEU, Sacra, OneFit, Faramir, E3, Socrates, Walter, NEWCOM++, NetWorks, Samurai, EUWB, Ucells, CROWN. [20] Εντολή τυποποίησης προς τη CEN, τη CENELEC και το ETSI για αναδιαρθρώσιμα συστήματα ραδιομετάδοσης (RRS). [21] Οδηγία 1999/5/EΚ, ΕΕ L 91 της 7.4.1999, σ. 10. [22] RSPG11-392. [23] Όπως έχει αναλυθεί περαιτέρω στις κατευθυντήριες γραμμές της ΕΕ για συμφωνίες οριζόντιας συνεργασίας, ΕΕ C 11 της 14.1.2011, σ. 1. [24] Μια επωφελής ευκαιρία μερισμού/από κοινού χρήσης (BSO) μπορεί να υπολογιστεί με βάση τον ακόλουθο τύπο: καθαρό όφελος εφαρμογής A < (καθαρό όφελος εφαρμογής A+B+C …) - (κόστος μερισμού). Η αξιολόγηση αυτή θα μπορούσε να προηγηθεί ή να έπεται του αναδασμού μιας ζώνης του ραδιοφάσματος. [25] Δηλ. αν οι χρήστες μερίζονται (χρησιμοποιούν από κοινού) μια ζώνη βάσει πρωτογενούς-δευτερογενούς σχέσης ή σχέσης μεταξύ ίσων. [26] Ισχύουν είτε στατικοί κανόνες συνύπαρξης για όλους τους χρήστες μιας ζώνης, ή κανόνες δυναμικής συνεργασίας που καθορίζουν την πρόσβαση σε ραδιοφάσμα για έναν χρήστη ανάλογα με τη χρήση της ίδιας ζώνης από άλλο χρήστη. [27] Οδηγία 2002/20/EΚ, ΕΕ L 108 της 24.4.2002, σ. 21, όπως τροποποιήθηκε το 2009. [28] RSPG11-392.